M. Drobný, poslanec: (2001-09-19):
Ale, páni, veď vy už neuznávate ani zákon, ktorý ste sami prijali. To je hrozné! Čiže stratili ste prehľad o tom, ako sa správať. A prijímanie tohto zákona to najlepšie odhaľuje. Pretože prijímame zákon, ktorý má zlepšiť fungovanie štátu v tých periférnych oblastiach. Tam, kde to občania najviac čakajú. Tam sa vnesie – vďaka vášmu chaosu tu hore v Bratislave – ešte chaos decentralizovaný, rozpustia sa dlhy, rozpustia sa smerom do Sniny, Medzilaboriec a tam to ľudia začnú cítiť ako dlhy, ktoré predtým nemali na svedomí a na zodpovednosti a oni ich teraz získajú. Tak to bude ďalšia ťarcha, ktorá im nezlepší psychickú pohodu a existenciu. Páni, je to zlé počúvať! A ja si myslím, že z toho je jediné východisko, že sa skutočne treba zlepšiť v riadení tohto štátu. I. Presperín, podpredseda NR SR: Zareaguje pán poslanec Tkáč na faktické poznámky. V. Tkáč, poslanec: Ďakujem, pán predsedajúci, za slovo. Chcem poďakovať všetkým poslancom Hnutia za demokratické Slovensko, ľudová strana, za ich faktické pripomienky. Treba zopakovať znovu to, že ani jeden poslanec vládnej koalície nereagoval na moje vystúpenie, ale ani na vystúpenie mojich kolegov v predchádzajúcich dňoch. Chcem teda povedať, že platí to, čo som tu povedal v úvode, že vládna koalícia sa bojí diskusie. Nemáte žiadne argumenty na vyvrátenie tých racionálnych argumentov, ktoré som aj s podporou iných subjektov uviedol. Pani poslankyňa Keltošová hovorila o tom, akým spôsobom sa deštruuje sociálny sektor. Existujú doplňujúce návrhy, ktoré sú dokonca podporené aj ministerstvom práce, sociálnych vecí po tieto hodiny. Čiže ten rezort bol vynechaný z tejto akcie. Pani prof. Tóthová hovorila o finančných dosahoch. Chcel by som sa pri tom zastaviť asi v tom zmysle, že asi vaša bohorovnosť, prepáčte, nechcem urážať, spočíva v tom, že vám je úplne všetko jasné, že privatizujete Slovenský plynárenský priemysel, budete privatizovať cez určité skupinky vládnej koalície Transpetrol a ešte niekoľko ďalších firiem a budete „flekovať“ tie diery, o ktorých v súčasnosti hovoríme. Chcem však povedať, že takéto prejedanie základných majetkových národných bohatstiev je už aj vo svete bežné a že sa postavíte do radu s tými štátmi, ktoré si prejedli svoj kapitál. Chcem povedať teraz na záver svojho vystúpenia fakt, že zo strany vládnej koalície nie je snaha o racionálnu a serióznu diskusiu, že zakladáte záväzky pre budúcu vládu, ktorá o niekoľko mesiacov vzíde z demokratických volieb. Verím, že budú demokratické a že to, čo sa dnes deje v oblasti deštrukcie štátnej správy, naozaj možno nazvať jednoznačne rozvratom slovenskej štátnosti. I. Presperín, podpredseda NR SR: Ďakujem. Pán minister Kováč požiadal o slovo. R. Kováč, minister zdravotníctva SR: Vážené dámy, vážení páni, ja len dve krátke poznámky, ktoré sa týkajú neustále opakovanej argumentácie, že na vyššie územné celky prejdú dlhy. Po prvé odporúčam poslancom, ktorí toto hovoria, aby si prečítali nielen zákon o kompetenciách, ale aby si prečítali aj zákon (reakcia z pléna), ale musia si prečítať aj zákon, návrh zákona o majetku vyšších územných celkov. Po prvé ani ten zákon o prechode kompetencií ste neprečítali, pretože by ste sa dozvedeli, že nemocnica Roosevelta, ktorá je tretieho typu, neprechádza do zriaďovateľskej a zakladateľskej funkcie vyššieho územného celku a zostáva štátna. To znamená, že táto pripomienka, pani poslankyňa, je bezpredmetná z hľadiska tejto nemocnice. A z hľadiska ostatných nemocníc, dovoľte mi odcitovať len paragrafy týchto zákonov, aby diskusia a strašenie obcí a vyšších územných celkov prestali: „Na obec neprechádzajú záväzky na úhradu za dodávky tovarov, prác a iných výkonov prevzaté správcom majetku štátu súvisiace s majetkom, ktorý prechádza do vlastníctva obce podľa § 2b ods. 1.“ A to sú aj zdravotnícke zariadenia. Nielen to, ale „na obec neprechádzajú ani záväzky na úhradu peňažných plnení podľa osobitných predpisov“, to znamená dlhy na prípadnom poistnom v Sociálnej poisťovni, zdravotnej poisťovni, Národnom úrade práce. Zákon o majetku vyšších územných celkov obdobne ustanovuje § 4, že „na vyšší územný celok neprechádzajú záväzky“. Teda chcem povedať, nemá zmysel teraz hovoriť o tom, čo všetko vyššie územné celky budú robiť s dlhmi, pretože na ne jednoducho tie dlhy neprechádzajú, zostávajú na štáte a musí ich vyriešiť štát ako doterajší zriaďovateľ. Ako ich bude riešiť, ten návod bol daný v materiáli, z ktorého citovala pani poslankyňa Aibeková, ktorému neverí. Ja jej neberiem to, že mu neverí, ale rozhodne to neprejde na vyššie územné celky. Túto jednoduchú vec pochopili veľmi rýchlo predstavitelia ZMOS-u a nemajú vôbec žiadne obavy z dlhov zdravotníckych zariadení, pretože ony ich jednoducho nezdedia, musí ich vyriešiť štát. Ďakujem. I. Presperín, podpredseda NR SR: Ďakujem, pán minister. Na vaše vystúpenie je päť faktických. Ešte niekto sa chce prihlásiť? Sedem. Posledná pani poslankyňa Keltošová s faktickou poznámkou. Končím možnosť prihlásiť sa s ďalšími faktickými poznámkami. Ako prvá – pani poslankyňa Belohorská. I. Belohorská, poslankyňa: Pán minister, ja som uviedla Banskú Bystricu ako jeden z príkladov. Pretože ak sa nevedelo doteraz ministerstvo zdravotníctva vyrovnať a ten dlh narastal pri riadení štátu v nemocnici a pri bežnej zdravotnej starostlivosti, ja nehovorím špičkovú, ja nehovorím o transplantáciách. Predpokladám, že ako lekár sa rozumiete napríklad do onkológie, predpokladám, že rakovina prsníka je dneska štandardná bežná diagnóza. Znovu opakujem konkrétny príklad, odovzdám vám meno pacientky, ktorá nedostala chemoterapiu, lepšie povedané, dostala recept, musela si ju ísť kúpiť do Čiech a dostala ju podanú 24. 8. v Prešove. Mám to overené od lekárov tohto oddelenia, že jednoducho na to nemajú. Ale, pán minister, znovu vaše stanovisko bolo len politické, vaše stanovisko nebolo medicínske. Mňa to neprekvapuje, lebo napríklad aj ponuka krvi do Spojených štátov bola skutočne len politická avantúra, nie medicínsky podložená, lebo keby ste rozmýšľali ako lekár, viete, že transport krvi na takúto vzdialenosť by stál toľko pri zabezpečení kontajnerov, že asi by ste si založili „cestovku“ a robili chartrové lety darcov krvi do Ameriky, aby im tam odobrali krv. Čiže je to o tom, že vy v prvom rade máte zastávať práva pacientov, hovoriť o právach lekárov, hovoriť o zdravotných sestrách, na ktoré jednoducho tie obce nebudú mať peniaze, a nemocnice dopadnú tak, ako dopadli škôlky. Čiže o tom to je, že tento zákon nemá odborný B-grant. I. Presperín, podpredseda NR SR: Pani poslankyňa Aibeková. M. Aibeková, poslankyňa: Ďakujem pekne. Vážený pán minister, vy ste ešte prednedávnom boli poslancom a vy musíte vedieť, že keď sa prerokúva jeden návrh zákona, tak je potrebné sa vyjadrovať k tomuto návrhu zákona. To, čo vy ste hovorili o presune financií, je iný návrh zákona, ku ktorému budeme vystupovať a budeme klásť iné otázky. Takže keby v tomto návrhu zákona bola riadne spracovaná dôvodová správa, tak by to celé inak vyzeralo. Pozrite sa napríklad na časť Kvantifikácia finančného dosahu na štátny rozpočet, rozpočty vyšších územných celkov a rozpočty obcí, vychádza z koncepcie decentralizácie a modernizácie verejnej správy. Fajka zhasla, nič viac. Za vás, za ministerstvo naozaj vidno, že tie finančné prostriedky tu máte rozpracované, ale nepokryjú všetko, čo bude potrebné. S tým musíte súhlasiť aj vy. A že tu niekto straší obavami vyšších územných celkov, vy ste, pán minister, nedostali na rokovanie výboru 13. 9. ich stanoviská? Čiže už po prerokovaní v prvom čítaní? Vy sa divíte, že majú obavy, keď takto nejednoznačne formulujete? A keď prijímate vo vláde uznesenia, ktoré sú nerealizovateľné? O tom budem hovoriť v ďalších vystúpeniach, pretože my sa musíme dlhmi zdravotníctva zaoberať takými, ako sú. Teraz ste to priznali a ja som veľmi rada, že ste priznali, že dlhy zostanú na štáte. To znamená, vy tieto neriešené dlhy a tie sľuby, ktoré ste tu celé roky dávali, tak jednoducho presuniete na budúcu vládu, pretože viete, že vy v tej vláde už nebudete, a tak sa smejete na svojich pokračovateľov, nech si s tým poradia, ako chcú. Vy ste totiž za 3 roky nič nevyriešili, absolútne nič a kompetenciu ste urobil, a to ste priznali vo výbore, že sa to urobilo za 2 týždne... (Zaznel zvuk časomiery.) I. Presperín, podpredseda NR SR: Pani poslankyňa Tóthová.